Для многіх удзельнікаў злёту падобнае даследванне — першы “навуковы” досвед у іх жыцці. Аднак нягледзячы на юны ўзрост даследчыкаў, падыходы для ацэнкі іх работ былі выпрацаваны самыя сур’ёзныя. У першую чаргу журы, у складзе якога былі настаўнікі гісторыі, супрацоўнікі раённага гісторыка-краязнаўчага музея, педагогі раённага цэнтра дзяцей і моладзі і інш., ацэньвала навізну і аўтарскія пошукі. Недастаткова прадставіць агульна вядомую інфармацыю з падручнікаў, энцыклапедый і іншых адкрытых крыніц, важна адлюстраваць сапраўды невядомыя старонкі гісторыі малой радзімы, суаднесці іх са знакавымі падзеямі ў жыцці краіны. А такіх каштоўных знаходак, унікальных фактаў і жыццёвых гісторый, як засведчыў злёт, у запасніках школьных музеяў захоўваецца нямала. Усё гэта павінна стаць набыткам шырокага кола насельніцтва раёна,у тым ліку і праз публікацыі краязнаўчых матэрыялаў у раённай газеце “Голас Сенненшчыны”, упэўнены адзін з членаў журы Аляксандр Бараноўскі. Для сённяшніх школьнікаў ён — лепшы прыклад таго, як захапленне можа перарасці ў справу ўсяго жыцця: у школьныя гады Аляксандр таксама быў у шэрагу юных краязнаўцаў, а цяпер з’яўляецца магістрантам гістфака ВДУ імя П.М.Машэрава.